作者：危稹
词牌/韵律：沁园春

paragraphs: 籍甚声名，门阑相种，文章世科。
算当年瑞世，正当夏五，仙家毓德，全是春和。
底事屏星，著之海峤，奈此腾骧骥足何。
君知否，看飞来丹诏，径上鸾坡。
殷勤携酒相过。
要滟滟浮君金叵罗。
叹同心相契，古来难觅，二年同处，意总无它。
如此平分，更教添个，也自清风明月多。
拼沈醉，任光浮绿鬓，笑满红涡。